ენ რასელი (ბედფორდის გრაფინია)

ენ რასელი, ბედფორდის გრაფინია (დ. 9 დეკემბერი, 1615 — გ. 10 მაისი, 1684) — ყოფილი ლედი ენ კარი, მდიდარი ინგლისელი დიდგვაროვანი ქალი და უილიამ რასელის, ბედფორდის მე-5 ერლის, პერისა და ინგლისის სამოქალაქო ომის ჯარისკაცის მეუღლე, რომელიც მისი გარდაცვალების შემდეგ ჰერცოგის ტიტულით დაჯილდოვდა. ენის დედა ფრენსის ჰოვარდი იყო. დაახლოებით 1638 წელს, ენი ფლამანდიელმა მხატვრმა, ანტონის ვან დეიკმა სულ მცირე ორ პორტრეტში გამოსახა.
ოჯახი
შვილის დაბადებისა და ნათლობის მოლოდინში, 1615 წლის სექტემბერში, მეფის ფავორიტმა რობერტ კარმა, სომერსეტის პირველმა ერლმა, ოქრომჭედელ ჯონ უილიამსს ახალი ვერცხლის თეფში შეუკვეთა. ლედი ენი 1615 წლის 9 დეკემბერს, სომერსეტის გრაფისა და ფრენსის ჰოვარდის, კეთილშობილი ჰოვარდის ოჯახის წევრის ერთადერთი შვილად და მემკვიდრედ დაიბადა. ამბობენ, რომ ის ლონდონის კოშკში გაჩნდა, მაგრამ ზოგიერთი წყარო გვატყობინებს, რომ გოგონა ლორდ დ'ობინიის სახლში, ქუჩა სტრენდზე გაჩნდა, სადაც დედამისი ორსულობის დროს შინაპატიმრობაში იმყოფებოდა. ლედი ენ კლიფორდის დღიურის მიხედვით, დედამისი კოშკში 1616 წლის 24 მარტს წაიყვანეს.

ენი 1615 წლის 16 დეკემბერს, წმინდა მარტინის ეკლესიაში, ლუდგეიტში მოინათლა. მისი დაბადების დროს მისი მშობლები 1613 წელს სერ თომას ოვერბერის მოწამვლაში მონაწილეობის ბრალდებით იყვნენ დაპატიმრებულები. თავდაპირველად, ორივე მათგანს სიკვდილით დასჯა მიესაჯა, მაგრამ მოგვიანებით ცოლ-ქმარი შეიწყალეს. დედამ დანაშაულში თანამონაწილეობა აღიარა, მაგრამ მამამისი ბოლომდე უდანაშაულობას ამტკიცებდა. ოჯახი კოშკში 1622 წლის იანვრამდე დარჩა, რის შემდეგაც მეფე ჯეიმზ სომერსეტის გრაფი და გრაფინია გაანთავისუფლა.
ქორწინება და შვილები
ენი აღწერილი იყო, როგორც სათნო ხასიათისა და საოცარი მშვენების მქონე გოგონა, რომელიც სამეფო კარის სამ ლამაზმანთაგან ერთ-ერთად მიიჩნეოდა. მისმა სილამაზემ უილიამ რასელის, ფრენსის რასელის, ბედფორდის მეოთხე ერლისა და კეტრინ ბრიჯსის ვაჟისა და მემკვიდრის ყურადღება მიიპყრო. გოგონას მშობლების მიერ გადატანილი სკანდალის, ენის დედის სამარცხვინო რეპუტაციისა და ლონდონის კოშკში დაბადების სირცხვილის გათვალისწინებით, უილიამის მამა კატეგორიულად ეწინააღმდეგებოდა ამ გარიგებას და შვილს აფრთხილებდა, რომ „ენ კარის საშიში სილამაზის ირგვლივ ფრთხილად ყოფილიყო“. უილიამს და ენს შორის ვნებიანი მიჯაჭვულობა გაჩნდა და ვაჟმა უარი თქვა ამ საკითხში მამის სურვილების ასრულებაზე. მეფე ჩარლზ პირველმა, რომელიც მხარს უჭერდა ამ ქორწინებას, საბოლოოდ დაარწმუნა გრაფი, რომ თანხმობა ეთქვა შეუღლებაზე; ამრიგად, 1637 წლის 11 ივლისს, წმინდა ბენეტის ეკლესიაში, ლონდონში, უილიამ რასელი და ენ კარი დაქორწინდნენ. ამან ქალს £12,000 რაოდენობის თანხა და ლონდონის მიწა მოუტანა, რომელზედაც საუთამპტონის სახლი იდგა, რომელიც ბედფორდის სახლი გახდა, და მოგვიანებით ბლუმსბურის სკვერად იქცა.

დაახლოებით 1638 წელს ცნობილმა ფლამანდიელმა მხატვარმა ანტონის ვან დეიკმა ანას რამდენიმე პორტრეტი შეასრულა.

როდესაც უილიამი, მამის გარდაცვალების შემდეგ, 1641 წლის 9 მაისს, ბედფორდის გრაფი გახდა, ენი ბედფორდის გრაფინიად იქცა. მიუხედავად ამისა, ის ჰერცოგინიამდე არ ამაღლებულა, რადგან მისი მეუღლე ამ ტიტულით ენის გარდაცვალებიდან ათ წელიწადში დააჯილდოვეს.

წყვილი ვობურნის სააბატოში, ბედფორდშირში ცხოვრობდა. მათი ქორწინება მეტად ბედნიერი იყო.

უილიამსა და ანას რვა შვილი შეეძინათ.
სიკვდილი
ენი 1684 წლის 10 მაისს, ვობურნის სააბატოში გარდაიცვალა. ის ვაჟის, უილიამის, რაი-ჰაუსის შეთქმულების ერთ-ერთ თანამოაზრედ გახდომიდან ერთ წელიწადში მოკვდა. მოგვიანებით მისი ვაჟი დააპატიმრეს და 1683 წლის 21 ივლისს მეფის (ჩარლზ ) და იორკის ჰერცოგის (მოგვიანებით ჯეიმზ ) წინააღმდეგ ღალატის ბრალდებით, სიკვდილით დასაჯეს. იმ დროს ითვლებოდა, რომ ენის სიკვდილი გამოწვეული იყო იმ შოკით, რომელიც მან ვაჟის სიკვდილით დასჯის გამო მიიღო; იმ მომენტიდან მოყოლებული, მისი ჯანმრთელობა შესამჩნევად დაქვეითდა და ის არასოდეს გაჯანსაღებულა. იგი ბედფორდის სამლოცველოში, ჩენისის სამრევლო ეკლესიაში, ბუკინგემშირში, 16 მაისს დაკრძალეს.

ენის და მისი მეუღლის მშვენიერი თეთრი მარმარილოს ძეგლი სამლოცველოს დასავლეთ კედელს იკავებს. ქალი ქმრის გვერდით, კლასიკურ სამოსელში, მაღალ კვარცხლბეკზეა გამოკვეთილი. ის მჯდომარე მდგომარეობაშია, და სახეზე მწუხარება და ტანჯვა ესახება.